b'\n_START_ARTICLE_\nC\xc3\xa2mpulung\n_START_SECTION_\nIme\n_START_PARAGRAPH_\nC\xc3\xa2mpulung v romun\xc5\xa1\xc4\x8dini pomeni Dolgo polje.\n_START_SECTION_\nZgodovina\n_START_PARAGRAPH_\nV okolici C\xc3\xa2mpulunga so ostanki rimskega tabora, ki se zdaj imenuje Jidava ali Jidova. Ob njem so ostanki rimske kolonije, ki se istoveti z Romulo, Stepenijem in Ulpio Traiano in se zdaj imenuje Jidovi ali Gr\xc4\x83di\xc8\x99tea, kar v romun\xc5\xa1\xc4\x8dini pomeni gradi\xc5\xa1\xc4\x8de ali utrdba._NEWLINE_C\xc3\xa2mpulung je bil eno od najstarej\xc5\xa1ih urbanih naselij v Vla\xc5\xa1ki. K njegovemu razvoju so veliko pripomogli transilvanski sa\xc5\xa1ki kolonisti, ki so s seboj prinesli nem\xc5\xa1ko urbano kulturo. Najstarej\xc5\xa1i pisni dokaz o obstoju mesta je iz leta 1300. Odkrili so ga v mestni cerkvi. Napis je epitaf Lavrencija de Longo Campo in se glasi: Hic sepultus est comes Laurencius de Longo-Campo, pie memorie, Anno Domini MCCC (Tukaj je pokopan Lavrencij de Longo-Campo, v pobo\xc5\xbeen spomin, anno Domini 1300). Lavrencij je bil zelo verjetno oseba, ki je koordinirala proces kolonizacije._NEWLINE_Podolgovato obliko mesta pogojuje ozka re\xc4\x8dna dolina. Mesto ime dve vzporedni glavni ulici in glavni trg pri kne\xc5\xbeji cerkvi sv. Nikolaja. Pri cerkvi sv. Elija zahodno od mesta je letni sejem. Nenem\xc5\xa1ki del mesta se je zgradil na robovih srednjeve\xc5\xa1kega mesta. V njem sta dve pravoslavni cerkvi iz 14.-15. stoletja._NEWLINE_Me\xc5\xa1\xc4\x8dani romunske nacionalnosti sprva niso imeli enakih pravic kot nem\xc5\xa1ki kolonisti. Do 15. stoletja sta se obe skupnosti \xc5\xbee zlili v eno, kar ka\xc5\xbeejo pravoslavne cerkve, zgrajene v katoli\xc5\xa1kih \xc4\x8detrtih, in nekaj romunskih voljenih sodnikov (jude\xc8\x9be). Tretja skupnost v mestu so bilo bogomilski Bolgari, ki so se naselili v bli\xc5\xbenji \xc8\x98chei. \xc8\x98chei je staroromunska beseda, ki pomeni slovanska ljudstva. Jugozahodno od mesta je hrib C\xc3\xa2mpul mi\xc8\x99eilor (Polje pohabljencev). Na njem je bilo naselje gobavcev, ki je imelo svojo cerkev in mlin. _NEWLINE_C\xc3\xa2mpulung je bil prva prestolnica fevdalne dr\xc5\xbeave Vla\xc5\xa1ke. Prestolnica se je v 14. stoletju preselila v Curtea de Arge\xc8\x99._NEWLINE_Mesto je preko prelaza Bran 25 km severno povezano s Transilvanijo, na jug pa s cesto in \xc5\xbeeleznico s Ploie\xc8\x99tijem.'